Sute de membri ai comunității Universității din București au participat la prima ediție a ,,Săptămânii sustenabilității”
În perioada 6-10 noiembrie 2023, Universitatea din București a organizat prima ediție a Săptămânii sustenabilității. În cele cinci zile ale evenimentului, sute de membri ai comunității UB au participat la evenimentele, atelierele, competițiile și dezbaterile care au avut ca principal obiectiv creșterea gradului de conștientizare în privința acțiunilor durabile.
Seria de evenimente, organizată în parteneriat cu Kaufland România, s-a aliniat demersului la nivel internațional al Organizației Națiunilor Unite privind implementarea celor 17 Obiective de Dezvoltare Durabilă, obiective propuse prin Agenda 2030.
Săptămâna a debutat cu ateliere de conștientizare ale căror teme abordează eficiența energetică, biodiversitatea și protecția mediului înconjurător, responsabilitatea socială și incluziunea și diversitatea în politicile de dezvoltare sustenabilă. Pe lângă acestea, au fost organizate și o serie de acțiuni cu scop educațional, sportiv și social: Competiție de pași: „Săptămâna pașilor la UB”, Expoziție: „Responsabilitatea nu are vârstă”, Tururi ghidate: Descoperă patrimoniul UB, Acțiuni de conștientizare: „Săptămâna fără lift”, „Mișcare pentru un stil de viață sănătos”, Registru voluntari: „Fii voluntar UB!” și Campanii de donații: „Academia de fapte bune” și „Susțin SEED”.
Persoanele interesate (studenți, cadre didactice, cercetători, personal administrativ din UB) pot consulta mai multe informații despre programul „Săptămânii sustenabilității”, în documentul disponibil aici. O descriere detaliată a evenimentelor poate fi consultată aici. 
Prin activitatea curentă, proiectele inițiate și demersurile întreprinse, Universitatea din București își propune să fie o universitate pentru generațiile viitoare – o instituție modernă, inovativă și eficientă. În ultimii ani, rezultatele obținute ca urmare a inițiativelor comunității UB au permis recunoașterea instituțională la nivel național și internațional, ca instituție activă în urmărirea Obiectivelor de Dezvoltare Durabilă. 
De altfel, conform Times Higher Education Impact Rankings 2023, Universitatea din București este una dintre cele mai performante instituții de învățământ superior din Europa Centrală și de Est. Astfel, Universitatea din București continuă demersurile pentru crearea și consolidarea unui climat sustenabil pentru generațiile viitoare.
